  Анжелика Тихонова корреспондент Удмуртиын тылпулэсь утиськонъя нимысьтыз режим ялӥзы, со 31-тӥ куартолэзёзь кыстӥськоз. Со сярысь пуктэтэз элькун кивалтэтлэн тӧроез Ярослав Семёнов кинюртӥз, ивортэ улосвыл тӧролэн но кивалтэтлэн пресс-службазы. 19-тӥ оштолэзьысен элькунын тылскыны, жуг-жагез, кӧс турынэз но мукет ӝуась арбериосты сутыны уг яра, нимаз дасям интыосын сяна. Тылскемлэсь, сад-бакчаосын жуг-жаг сутонлэсь кутӥськыны куриськом, шуныт куазен но тӧлэн сэрен со шугадӟонэ вуттыны быгатоз Ярослав Семёнов, Удмуртиысь кивалтэтлэн тӧроезАзбарын но бакчаын тыл вылын сиён пӧраны яра, но тылпулэсь утиськонъя куронъёсты юн чакласа гинэ: мангал матысь пуктӥськемлэсь 5 яке тросгес метрлы кыдёкын луыны кулэ; мангаллэн кык метр пасьта котырыз кӧс турынлэсь но мукет ӝуась арбериослэсь утялтэмын луыны кулэ; пӧраськон интыез чакласьтэк кельтыны уг яра; тӧл секундскын 5 метрлэсь кужмо пельтон дыръя тыл вылын пӧраськыны уг яра. Тылпулэсь утиськонъя режимез тӥям понна штрафъёс юнматэмын: - нимаз адямиослы – 2 сюрс манетысен 4 сюрс манетозь; - ужоскето муртъёслы – 15 сюрс манетысен 30 сюрс манетозь; - нимаз ужбергатӥсьёслы – 30 сюрс манетысен 40 сюрс манетозь; - юридик огазеяськонъёслы – 200 сюрс манетысен 400 сюрс манетозь. Пусъём, туэ Удмуртиын кӧс турын но жуг-жаг 30 гектар вылын ӝуаз. Тросэз учыръёс Ижкар но Дэри ёрос вылэ усё. Ватсалом, элькунын нюлэсъёсты музъем вылысен но, омырысен но чаклан радъямын, озьы ик уен-нуналэз диспетчеръёс ужало. Тылпу потон учыръёслы 12 сюрс 700 адями но 1 сюрс 837 техника дась, со пӧлын тылпу кысӥсь кык поездъёс но – Ижкар но Балезино станциосын. Тодэ вайытом, Удмуртиын нюлэсъёсын тылпу потонлы кышкытлыко вакыт кутскиз. Тегъёс: Мерлык Ижкар тылпу Удмуртия инкуазезутён ЯрославСемёнов  